ჟიულ ლიმბეკი

ჟიულ ლიმბეკი
ჟიულ (დიულა) ლიმბეკი (დ. 13 ოქტომბერი, 1904, სიბიუ, სიბიუს ჟუდეცი, ტრანსილვანია, ავსტრია-უნგრეთი — გ. 4 ნოემბერი, 1952, ბუდაპეშტი) — გერმანული წარმოშობის უნგრელი და ფრანგი ფეხბურთელი და ფეხბურთის მწვრთნელი. თბილისის „დინამოს“ მთავარი მწვრთნელი 1936 წლის შემოდგომიდან 1937 წლის მარტამდე.
მოღვაწეობა
ჟიულ ლიმბეკის შესახებ ინფორმაციები მწირი და წინააღმდეგობრივია. ახალგაზრდობაში თამაშობდა უნგრეთისა და ავსტრიის საფეხბურთო კლუბებში, ცენტრალური ფორვარდის პოზიციაზე. წვრთნიდა თურქულ „გალათასარაის“ და ფრანგულ კლუბებს („ლიონი“, „ამიენი“)
1934 წლიდან საბჭოთა კავშირშია. 1936 წლის შემოდგომიდან ინიშნება თბილისის „დინამოს“ მთავარ მწვრთნელად. ჟიულ ლიმბეკი მკაცრი და საბჭოთა საფეხბურთო სპეციალისტებისგან განსხვავებული სტილით გამოირჩეოდა. ფეხბურთელებს დიდ დატვირთვას თხოვდა. ამ მეთოდიკასთან შეუთავსებლობის გამო სეზონის დასრულებისთანავე ფეხბურთელებმა ბორის პაიჭაძის ინიციატივით მასთან ურთიერთობის შეწყვეტა მოითხოვეს.
ლიმბეკმა მნიშვნელოვანი როლი შეასრულა დინამო თბილისის ახალგაზრდული გუნდის ფორმირებაში. მისი ხელძღვანელობით გუნდი სსრ კავშირის თასის ფინალში გავიდა.
მოგვიანებით მოსკოვის „ლოკომოტივში“ გადაინაცვლა, სადაც 1937 წლის აპრილიდან აგვისტომდე გუნდის მთავარ მწვრთნელად მუშაობდა.
ფეხბურთის ისტორიის მკვლევარის სერგეი ვერშინინის მიერ მოძიებული ცნობების მიხედვით, რომელიც ოცი წლის განმავლობაში იკვლევდა ჟიულ ლიმბეკის ბიოგრაფიას — მისი დახვრეტის შესახებ გავრცელებული ინფორმაცია სინამდვილეს არ შეესაბამება.
ჟიულ ლიმბეკმა 1937 წელს სსრ კავშირში ბასკი ფეხბურთელების საფეხბურთო ტურნეს დასრულების შემდეგ, მათთან ერთად დატოვა ქვეყანა და საფრანგეთში გაემგზავრა, სადაც იმავე წლის დეკემბერში პარიზში ფეხბურთის მწვრთნელთა მოსამზადებელი კურსები გახსნა, რის შესახებ იტყობინება გაზეთი L'Humanité — თავის სტატიაში სათაურით „Les cours d'entraineurs de football“. გაზეთის აღნიშნული ნომერი 1937 წლის 18 დეკემბრით თარიღდება, ხოლო სტატია მე-4 გვერდზეა განთავსებული.
1938–1942 წლებში ლიმბეკი მწვრთნელად მუშაობდა ბელგიაში. შემდეგ ალჟირსა და საბერძნეთში. 1946 წელს იგი უნგრეთში ბრუნდება. საფეხბურთო მოღვაწეობის გარდა მისი საქმიანობის სფერო მოიცავდა აგრეთვე არქიტექტურას, მხატვრობას. მუშაობდა კარიკატურის ჟანრში. ამას გარდა, დაკავებული იყო წიგნების გაფორმებითა და მულტიპლიკაციით.
მიღწევები
სამწვრთნელო
გალათასარაი
სტამბულის საფეხბურთო ლიგა
ჩემპიონი: 1930–31
დინამო თბილისი
საბჭოთა კავშირის ჩემპიონატი
ბრინჯაოს პრიზიორი: 1936 (შ.)
საბჭოთა კავშირის თასი
ფინალისტი: 1936
ბიბლიოგრაფია
თედორაძე, ზურაბ. თბილისის „დინამო“ ციფრებში, 1936–1989 — თბ. : „სტამბა-96“, 1999. — 33 გვ.
თედორაძე, ზურაბ. თბილისის „დინამო“ : ციფრები, ფაქტები, კომენტარები, 1936-1989 (ცნობარი) — თბ. : 2002. — 41 გვ.
პერიოდიკა
რესურსები ინტერნეტში
The Legacy Of Gyula Limbeck
Tragica poveste a antrenorului ardelean executat de sovietici
კომენტარები
შენიშვნა
ჟიულ ლიმბეკის დაბადებისა და გარდაცვალების თარიღებთან დაკავშირებით სხვადასხვა წყაროები სხვადასხვა ცნობებს იძლევიან — დ. 1899, 1 იანვარი, 1903, 1904 — გ. 1937, 4 ნოემბერი, 1952, 1955 — ამასთან, დოკუმენტურად დადასტურებული მტკიცებულებები წარმოდგენილ მონაცემთა ნამდვილობის შესახებ აღნიშნულ წყაროებში არ მოიპოვება. ამ დრომდე, მტკიცებულებების გარეშე რჩება შემდეგი მონაცემებიც: დაბადების ადგილი — აიუდი, ალბის ჟუდეცი, ტრანსილვანია, ავსტრია-უნგრეთი. გარდაცვალების თარიღი — 1937. გარდაცვალების ადგილი — უცნობია. ურთიერთგამომრიცხავი ინფორმაციაა წარმოდგენილი ბეჭდურ და ელექტრონულ მედიაში — მისი გარდაცვალების გარემოებათა შესახებაც. წყაროების ერთი ნაწილის ცნობით ის 1937 წელს დახვრიტეს. სხვა წყაროების მიხედვით იგი ბუდაპეშტში — 1955 წლის 31 დეკემბერს გარდაიცვალა.
სქოლიო
დაბადებული 1904
უნგრელი ფეხბურთელები
ფრანგი ფეხბურთელები
ვენის აუსტრიის ფეხბურთელები
ფრანგი ფეხბურთის მწვრთნელები
საბჭოთა ფეხბურთის მწვრთნელები
თბილისის დინამოს მწვრთნელები